รายงานคณะกรรมการตรวจสอบ

เรียน ท่านผู้ถือหุ้น

ปัจจุบันคณะกรรมการตรวจสอบประกอบด้วยกรรมการอิสระ 3 ท่าน โดยมีนายชำนาญ โชติค้ำวงศ์
เป็นประธานคณะกรรมการตรวจสอบ นายธกร เลาหพงศ์ชนะและนายกิจจา เจริญเกียรติก้อง
เป็นกรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่คณะกรรมการกำกับหลักทรัพย์และตลาดหลักทรัพย์กำหนด
ปฏิบัติหน้าที่อย่างอิสระโดยไม่ได้ถือหุ้นของบริษัทฯ ไม่มีส่วนร่วมในการบริหาร
ไม่ได้เป็นเจ้าหน้าที่บริหาร พนักงาน ที่ปรึกษา คู่ค้ากับบริษัทฯ หรือเป็นผู้มีอำนาจควบคุมบริษัทฯ
และบริษัทร่วม ไม่มีผลประโยชน์ในทางตรงและทางอ้อม
ตลอดจนไม่ได้รับการแต่งตั้งเพื่อรักษาผลประโยชน์ของกรรมการหรือผู้ถือหุ้นรายใหญ่

คณะกรรมการตรวจสอบ
ได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
รวมถึงการสอบทานรายงานทางการเงินให้ ถูกต้องเพียงพอ สอบทานระบบการควบคุมภายใน
และการตรวจสอบภายในให้มีประสิทธิภาพ
มีการสอบทานการเปิดเผยข้อมูลที่เกี่ยวกับรายการที่เกี่ยวโยง
หรือรายการที่มีความขัดแย้งทางผลประโยชน์ให้มีความถูกต้องครบถ้วน
รวมทั้งการคัดเลือกและแต่งตั้งผู้สอบบัญชี กำหนดค่าตอบแทนการสอบบัญชี
และมีการประชุมร่วมกับผู้สอบบัญชีอย่างน้อยปีละครั้ง โดยไม่มีฝ่ายบริหาร มีการจัดทำรายงาน
คณะกรรมการตรวจสอบเปิดเผยในรายงานประจำปี
ซึ่งทั้งหมดนี้ได้กำหนดในพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551

ในปี 2553 คณะกรรมการตรวจสอบมีการประชุม 4 ครั้ง โดยได้ประชุมร่วมกับผู้บริหาร
ประชุมรายไตรมาสและงบประจำปี
ได้ประชุมร่วมกับผู้สอบบัญชีภายนอกเพื่อร่วมสอบทานงบการเงินรวมและงบการเงินเฉพาะกิจการของบริษัทฯโดยผู้บริหารที่รับผิดชอบได้ชี้แจงข้อซักถามก่อนที่คณะกรรมการตรวจสอบจะให้ความเห็นต่องบการเงินที่พิจารณา
มีการจัดทำรายงานทางการเงินที่เป็นไปตามมาตรฐานการบัญชีที่รับรองโดยทั่วไปอย่างถูกต้องเชื่อถือได้
และมีการเปิดเผยข้อมูลที่สำคัญอย่างครบถ้วนเพียงพอ
และทันเวลาตามที่ควรในสาระสำคัญตามความเห็นของผู้สอบบัญชีรับอนุญาตที่แนบในงบการเงินก่อนนำเสนอคณะกรรมการบริษัทเพื่อพิจารณาอนุมัติ
นอกจากนี้คณะกรรมการตรวจสอบได้มีการสอบทานคุณสมบัติของผู้สอบบัญชีแล้ว
มีความถูกต้องตามประกาศของสำนักงานคณะกรรมการกำกับหลักทรัพย์และตลาดหลักทรัพย์
และได้พิจารณาความเหมาะสมของค่าตอบแทนผู้สอบบัญชีแล้ว จึงมีมติให้เสนอคณะกรรมการบริษัทฯ
เพื่อขออนุมัติจากที่ประชุมสามัญผู้ถือหุ้นพิจารณาแต่งตั้งผู้สอบบัญชีจาก บริษัท บีพีอาร์ ออดิท แอนด์
แอดไวเซอรี่ จำกัด เป็นผู้สอบบัญชีของบริษัทฯ พร้อมทั้งพิจารณาค่าตอบแทนของผู้สอบบัญชี ประจำปี
2554 ต่อไป คณะกรรมการตรวจสอบได้แสดงความเห็นว่าบริษัทฯ
มีระบบการควบคุมภายในที่เพียงพอและเหมาะสม ไม่พบข้อบกพร่องที่เป็นสาระสำคัญ
มีการเปิดเผยข้อมูลสารสนเทศต่อบุคคลภายนอกที่เพียงพอ
และมีการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
ให้เป็นไปอย่างถูกต้อง ตลอดจนได้มีการพิจารณาสอบทานรายการที่เกี่ยวโยงกัน
หรือรายการที่อาจจะมีความขัดแย้งทางผลประโยชน์ เพื่อให้เกิดความโปร่งใส

(นายชำนาญ โชติค้ำวงศ์)

ประธานคณะกรรมการตรวจสอบ

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท เป็นผู้มีหน้าที่รับผิดชอบต่อรายงานทางการเงินของบริษัท เจนเนอรัล
เอนจิเนียริ่ง จำกัด(มหาชน) และบริษัทย่อย
ตลอดจนข้อมูลสารสนเทศทางการเงินที่ปรากฏในรายงานประจำปี
ซึ่งรายงานทางการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลพินิจอย่างระมัดระวังจัดให้มีระบบการควบคุมภายในที่มีประสิทธิภาพ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
เพื่อประโยชน์ต่อผู้ถือหุ้นและนักลงทุน เพื่อให้มีความเชื่อมั่นต่องบการเงินของบริษัท
ดูแลรักษาทรัพย์สินของบริษัทฯ และสามารถป้องกันการทุจริต
หรือการดำเนินการที่ผิดปกติอย่างมีสาระสำคัญ

งบการเงินของบริษัทฯ และบริษัทย่อย ได้รับการตรวจสอบโดย นายบุญเลิศ แก้วพันธุ์พฤกษ์
ผู้สอบบัญชีจากบริษัท บีพีอาร์ ออดิท แอนด์ แอดไวเซอรี่ จำกัด
ซึ่งเป็นผู้สอบบัญชีได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
โดยบริษัทฯได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชี ซึ่งแสดงไว้ในรายงานประจำปีแล้ว

คณะกรรมการบริษัทฯ ได้แต่งตั้งคณะกรรมการตรวจสอบ เพื่อทำหน้าที่สอบทานนโยบายการบัญชี
และคุณภาพของรายงานทางการเงิน สอบทานระบบการควบคุมภายใน และการตรวจสอบภายใน
ตลอดจนระบบการบริหารความเสี่ยงโดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบ ซึ่งแสดงไว้ในรายงานประจำปีแล้ว

คณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพอใจ งบการเงินของบริษัท เจนเนอรัล เอนจิเนียริ่ง จำกัด (มหาชน)
และบริษัทย่อย ณ วันที่ 31 ธันวาคม 2553 ได้แสดงฐานะการเงิน ผลการดำเนินงาน
และกระแสเงินสดรวมที่เป็นจริงและสมเหตุผลตามที่ควรในสาระสำคัญตามหลักการบัญชีที่รับรองทั่วไป
และปฏิบัติตามกฎหมายและระเบียบที่เกี่ยวข้อง

(นายอำนาจ ตันกุริมาน) (นายอภินันท์กานต์ พงศ์สถาบดี)

ประธานกรรมการบริหาร กรรมการบริหาร